22.5.2014 EL Επίσημη Εφημερίδα της Ευρωπαϊκής Ένωσης L 152/1 ΚΑΝΟΝΙΣΜΟΣ (ΕΕ) αριθ. 548/2014 ΤΗΣ ΕΠΙΤΡΟΠΗΣ της 21ης Μαΐου 2014 για την εφαρμογή της οδηγίας 2009/125/ΕΚ του Ευρωπαϊκού Κοινοβουλίου και του Συμβουλίου όσον αφορά τους μετασχηματιστές μικρής, μεσαίας και μεγάλης ισχύος Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2009/125/ΕΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για τη θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα συνδεόμενα με την ενέργεια προϊόντα , και ιδίως το άρθρο 15 παράγραφος 1, Έπειτα από διαβούλευση με το φόρουμ διαβούλευσης για τον οικολογικό σχεδιασμό, Εκτιμώντας τα ακόλουθα: Η Επιτροπή έχει εκπονήσει προπαρασκευαστική μελέτη στην οποία αναλύονται οι περιβαλλοντικές και οικονομικές πτυχές των μετασχηματιστών. Η μελέτη εκπονήθηκε σε συνεργασία με τους ενδιαφερόμενους φορείς και τα ενδιαφερόμενα μέρη της Ένωσης και τα αποτελέσματα δημοσιοποιήθηκαν. Οι μετασχηματιστές θεωρούνται συνδεόμενα με την ενέργεια προϊόντα κατά την έννοια του άρθρου 2 παράγραφος 1 της οδηγίας 2009/125/ΕΚ. Η μελέτη κατέδειξε ότι η ενέργεια κατά το στάδιο χρήσης αποτελεί τη σημαντικότερη περιβαλλοντική πτυχή που μπορεί να αντιμετωπιστεί μέσω του σχεδιασμού του προϊόντος. Για την κατασκευή των μετασχηματιστών χρησιμοποιούνται σημαντικές ποσότητες πρώτων υλών (χαλκός, σίδηρος, ρητίνη, αργίλιο), αλλά φαίνεται ότι οι μηχανισμοί της αγοράς διασφαλίζουν επαρκή επεξεργασία στο τέλος του κύκλου ζωής τους και, ως εκ τούτου, δεν είναι αναγκαία η θέσπιση σχετικών απαιτήσεων οικολογικού σχεδιασμού. Οι απαιτήσεις οικολογικού σχεδιασμού που καθορίζονται στο παράρτημα I εφαρμόζονται σε προϊόντα που διατίθενται στην αγορά ή τίθενται σε λειτουργία οπουδήποτε τοποθετούνται. Κατά συνέπεια, οι εν λόγω απαιτήσεις δεν μπορούν να εξαρτώνται από την εφαρμογή για την οποία χρησιμοποιείται το προϊόν. Οι μετασχηματιστές αγοράζονται συνήθως βάσει συμφωνιών-πλαισίων. Στο πλαίσιο αυτό, η αγορά συνεπάγεται την πράξη σύμβασης με τον κατασκευαστή για την παράδοση συγκεκριμένου όγκου μετασχηματιστών. Η σύμβαση θεωρείται ότι τίθεται σε ισχύ κατά την ημερομηνία υπογραφής της σύμβασης από τα συμβαλλόμενα μέρη. Ορισμένες κατηγορίες μετασχηματιστών δεν θα πρέπει να καλύπτονται από τον παρόντα κανονισμό, λόγω της ειδικής λειτουργίας τους. Η κατανάλωση ενέργειας και οι δυνατότητες εξοικονόμησης ενέργειας των μετασχηματιστών αυτών είναι αμελητέες σε σύγκριση με άλλους μετασχηματιστές. Χορηγούνται ρυθμιστικές παραχωρήσεις λόγω των περιορισμών βάρους για την τοποθέτηση των μετασχηματιστών σε στύλους μεταφοράς ηλεκτρικού ρεύματος. Προκειμένου να αποφεύγεται η κακή χρήση των μετασχηματιστών που κατασκευάζονται ειδικά για λειτουργία επί στύλου, είναι σκόπιμο να φέρουν σε ορατό σημείο την ένδειξη "Μόνο για λειτουργία επί στύλου", ούτως ώστε να διευκολύνεται το έργο των εθνικών αρχών επιτήρησης της αγοράς. Χορηγούνται ρυθμιστικές παραχωρήσεις για μετασχηματιστές που είναι εφοδιασμένοι με κατάλληλο εξοπλισμό για την εκτέλεση λειτουργιών ρύθμισης τάσης με σκοπό την ενσωμάτωση της αποκεντρωμένης ηλεκτροπαραγωγής από ανανεώσιμες πηγές ενέργειας στο δίκτυο διανομής. Οι εν λόγω παραχωρήσεις πρέπει να καταργηθούν σταδιακά, καθώς η συγκεκριμένη τεχνολογία εξελίσσεται και καθίστανται διαθέσιμα πρότυπα μέτρησης για τον διαχωρισμό των απωλειών που συνδέονται με τον βασικό μετασχηματιστή από εκείνες που συνδέονται με τον εξοπλισμό που εκτελεί συμπληρωματικές λειτουργίες. Οι απαιτήσεις οικολογικού σχεδιασμού για τις ενεργειακές επιδόσεις/την ενεργειακή απόδοση των μετασχηματιστών μέσης ισχύος και για την ενεργειακή απόδοση των μετασχηματιστών μεγάλης ισχύος θα πρέπει να καθοριστούν με σκοπό την εναρμόνιση των απαιτήσεων οικολογικού σχεδιασμού για τις εν λόγω διατάξεις σε ολόκληρη την Ένωση. Οι απαιτήσεις αυτές αναμένεται επίσης να συμβάλουν στην αποδοτική λειτουργία της εσωτερικής αγοράς και στη βελτίωση των περιβαλλοντικών επιδόσεων των κρατών μελών. Η θέσπιση απαιτήσεων οικολογικού σχεδιασμού για μετασχηματιστές μεσαίας και μεγάλης ισχύος είναι εξίσου απαραίτητη για τη μεγαλύτερη διείσδυση στην αγορά τεχνολογιών και επιλογών σχεδιασμού που βελτιώνουν τις ενεργειακές τους επιδόσεις ή την ενεργειακή απόδοσή τους. Το 2008, οι συνολικές απώλειες του συνόλου των μετασχηματιστών στην ΕΕ των 27 ανέρχονταν σε 93,4 TWh ετησίως. Οι δυνατότητες βελτίωσης της οικονομικής απόδοσης μέσω αποδοτικότερου σχεδιασμού εκτιμώνται για το 2025 σε περίπου 16,2 TWh ετησίως, εκτίμηση που αντιστοιχεί σε 3,7 MT εκπομπών CO . Κρίνεται αναγκαία η πρόβλεψη για σταδιακή έναρξη ισχύος των απαιτήσεων οικολογικού σχεδιασμού, ούτως ώστε να παρασχεθεί στους κατασκευαστές επαρκές χρονικό περιθώριο για τον ανασχεδιασμό των προϊόντων τους. Οι προθεσμίες για την εφαρμογή των εν λόγω απαιτήσεων πρέπει να καθοριστούν λαμβάνοντας υπόψη τις επιπτώσεις τους όσον αφορά το κόστος για τους κατασκευαστές, ιδίως για τις μικρομεσαίες επιχειρήσεις, εξασφαλίζοντας παράλληλα την έγκαιρη υλοποίηση των στόχων πολιτικής. Προκειμένου να καταστεί δυνατή η αποτελεσματική εφαρμογή του κανονισμού, συνιστάται θερμά στις εθνικές ρυθμιστικές αρχές να συνεκτιμήσουν τον αντίκτυπο των ελάχιστων απαιτήσεων απόδοσης στο αρχικό κόστος του μετασχηματιστή και να καταστήσουν δυνατή την εγκατάσταση αποδοτικότερων μετασχηματιστών από αυτούς που προβλέπονται στον κανονισμό, εφόσον αυτό αιτιολογείται οικονομικά με βάση ολόκληρο τον κύκλο ζωής, συμπεριλαμβανόμενης της δέουσας αξιολόγησης της μείωσης απωλειών. Για να διευκολυνθούν οι έλεγχοι συμμόρφωσης, πρέπει να απαιτείται από τους κατασκευαστές να παρέχουν πληροφορίες στον φάκελο τεχνικής τεκμηρίωσης που αναφέρεται στα παραρτήματα IV και V της οδηγίας 2009/125/ΕΚ. Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 19 παράγραφος 1 της οδηγίας 2009/125/ΕΚ, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο και πεδίο εφαρμογής 1. Ο παρών κανονισμός θεσπίζει απαιτήσεις οικολογικού σχεδιασμού για τη διάθεση στην αγορά ή για τη θέση σε λειτουργία μετασχηματιστών ισχύος με ελάχιστη ονομαστική ισχύ 1 kVA που χρησιμοποιούνται σε δίκτυα μεταφοράς και διανομής ηλεκτρικής ενέργειας συχνότητας 50 Hz ή για βιομηχανικές εφαρμογές. Ο κανονισμός ισχύει μόνο για μετασχηματιστές που αγοράζονται μετά την έναρξη ισχύος του κανονισμού. 2. Ο παρών κανονισμός δεν εφαρμόζεται σε μετασχηματιστές που είναι ειδικά σχεδιασμένοι και χρησιμοποιούνται για τις ακόλουθες εφαρμογές: μετασχηματιστές οργάνων, ειδικά σχεδιασμένοι την τροφοδότηση οργάνων μέτρησης, μετρητών, ηλεκτρονόμων και άλλων παρεμφερών συσκευών, μετασχηματιστές με πηνία χαμηλής τάσης, ειδικά σχεδιασμένοι για χρήση με ανορθωτές, με σκοπό την τροφοδότηση με συνεχές ρεύμα, μετασχηματιστές ειδικά σχεδιασμένοι για άμεση σύνδεση με κάμινο, μετασχηματιστές ειδικά σχεδιασμένοι για υπεράκτιες εφαρμογές και πλωτές υπεράκτιες εφαρμογές, μετασχηματιστές ειδικά σχεδιασμένοι για εγκαταστάσεις έκτακτης ανάγκης, μετασχηματιστές και αυτομετασχηματιστές ειδικά σχεδιασμένοι για συστήματα τροφοδοσίας σιδηροδρόμων, μετασχηματιστές γείωσης, ήτοι τριφασικοί μετασχηματιστές που προορίζονται για την παροχή ουδέτερου σημείου για σκοπούς γείωσης συστήματος, μετασχηματιστές έλξης επί τροχαίου υλικού, ήτοι μετασχηματιστές συνδεδεμένοι σε γραμμή επαφής εναλλασσόμενου ή συνεχούς ρεύματος, άμεσα ή μέσω μεταλλάκτη, που χρησιμοποιούνται σε σταθερές εγκαταστάσεις σιδηροδρομικών εφαρμογών, μετασχηματιστές εκκίνησης, ειδικά σχεδιασμένοι για την εκκίνηση τριφασικών επαγωγικών κινητήρων με σκοπό την εξάλειψη φαινομένων βύθισης τάσης, μετασχηματιστές δοκιμών, ειδικά σχεδιασμένοι για χρήση σε κύκλωμα για την παραγωγή συγκεκριμένης τάσης ή ρεύματος για τους σκοπούς της δοκιμής ηλεκτρικού εξοπλισμού, μετασχηματιστές συγκόλλησης, ειδικά σχεδιασμένοι για χρήση σε εξοπλισμό ηλεκτροσυγκόλλησης τόξου ή σε εξοπλισμό συγκόλλησης με αντίσταση, μετασχηματιστές ειδικά σχεδιασμένοι για αντιεκρηκτικές εφαρμογές και εφαρμογές υπόγειας εξόρυξης , μετασχηματιστές ειδικά σχεδιασμένοι για (υποθαλάσσιες) εφαρμογές βαθέων υδάτων, μετασχηματιστές διασύνδεσης μέσης τάσης (MV) έως 5 MVA, μετασχηματιστές μεγάλης ισχύος σε περιπτώσεις στις οποίες αποδεικνύεται ότι δεν υπάρχουν τεχνικώς εφικτές εναλλακτικές λύσεις για μια συγκεκριμένη εφαρμογή, ώστε να πληρούνται οι ελάχιστες απαιτήσεις απόδοσης που ορίζονται από τον παρόντα κανονισμό, μετασχηματιστές μεγάλης ισχύος οι οποίοι χρησιμεύουν ως ισοδύναμοι για αντικατάσταση στον ίδιο φυσικό τόπο/στην ίδια εγκατάσταση υφιστάμενων μετασχηματιστών μεγάλης ισχύος, όταν η αντικατάσταση αυτή δεν μπορεί να επιτευχθεί χωρίς να συνεπάγεται δυσανάλογο κόστος που σχετίζεται με τη μεταφορά και/ή την εγκατάστασή τους. Εξαιρούνται οι απαιτήσεις πληροφόρησης και τεχνικής τεκμηρίωσης του προϊόντος οι οποίες ορίζονται στο παράρτημα I σημεία 3 και 4. Άρθρο 2 Ορισμοί Για τους σκοπούς του παρόντος κανονισμού και των παραρτημάτων του, ισχύουν οι ακόλουθοι ορισμοί: 1) "Μετασχηματιστής ισχύος": στατικό τμήμα συσκευής με δύο ή περισσότερα πηνία το οποίο μετασχηματίζει, μέσω ηλεκτρομαγνητικής επαγωγής, ένα σύστημα εναλλασσόμενης τάσης και εναλλασσόμενου ρεύματος σε διαφορετικό σύστημα εναλλασσόμενης τάσης και εναλλασσόμενου ρεύματος, κατά κανόνα διαφορετικών τιμών και ίδιας συχνότητας, για τους σκοπούς της μετάδοσης ηλεκτρικής ισχύος. 2) "Μετασχηματιστής μικρής ισχύος": μετασχηματιστής ισχύος με μέγιστη τάση για εξοπλισμό μικρότερη του 1,1 kV. 3) "Μετασχηματιστής μεσαίας ισχύος": μετασχηματιστής ισχύος με μέγιστη τάση για εξοπλισμό μεγαλύτερη του 1,1 kV, που δεν υπερβαίνει όμως τα 36 kV, και ονομαστική ισχύ ίση ή μεγαλύτερη των 5 kVA αλλά μικρότερη των 40 MVA. 4) "Μετασχηματιστής μεγάλης ισχύος": μετασχηματιστής ισχύος με μέγιστη τάση για εξοπλισμό μεγαλύτερη των 36 kV και ονομαστική ισχύ ίση ή μεγαλύτερη των 5 kVA, ή με ονομαστική ισχύ ίση ή μεγαλύτερη των 40 MVA ανεξάρτητα από τη μέγιστη τάση για εξοπλισμό. 5) "Μετασχηματιστής με υγρό μονωτικό υλικό": μετασχηματιστής ισχύος στον οποίο το μαγνητικό κύκλωμα και τα πηνία είναι εμβυθισμένα σε υγρό. 6) "Μετασχηματιστής ξηρού τύπου": μετασχηματιστής ισχύος στον οποίο το μαγνητικό κύκλωμα και τα πηνία δεν είναι εμβυθισμένα σε διηλεκτρικό υγρό. 7) "Μετασχηματιστής επί στύλου μεσαίας ισχύος": μετασχηματιστής ισχύος με ονομαστική ισχύ έως 315 KVA κατάλληλος για λειτουργία σε εξωτερικό χώρο και σχεδιασμένος για την τοποθέτησή του σε κατασκευές στήριξης εναέριων γραμμών μεταφοράς ηλεκτρικής ενέργειας. 8) "Μετασχηματιστής ρύθμισης τάσης διανομής": μετασχηματιστής μεσαίας ισχύος εξοπλισμένος με πρόσθετα στοιχεία, στο εσωτερικό ή στο εξωτερικό του δοχείου του μετασχηματιστή, για τον αυτόματο έλεγχο της τάσης εισόδου ή εξόδου του μετασχηματιστή για τους σκοπούς της ρύθμισης της τάσης υπό φορτίο. 9) "Πηνίο": αναφέρεται στη διάταξη των σπειρών που διαμορφώνουν το ηλεκτρικό κύκλωμα το οποίο συνδέεται με μία από τις τάσεις του μετασχηματιστή. 10) "Ονομαστική τάση πηνίου" (U r ): η τάση που πρόκειται να εφαρμοστεί ή να αναπτυχθεί εν κενώ, μεταξύ των πόλων ενός πηνίου χωρίς ενδιάμεση λήψη ή ενός πηνίου με ενδιάμεση λήψη που συνδέεται με την κύρια λήψη. 11) "Πηνίο υψηλής τάσης": αναφέρεται στο πηνίο με την υψηλότερη ονομαστική τάση. 12) "Μέγιστη τάση για εξοπλισμό" (U m ) ενός πηνίου μετασχηματιστή με μέγιστη ενεργό πολική τάση σε τριφασικό σύστημα για το οποίο σχεδιάστηκε το πηνίο μετασχηματιστή από την άποψη της μόνωσής του. 13) "Ονομαστική ισχύς" (S r ): η συμβατική τιμή της φαινόμενης ισχύος ενός πηνίου, η οποία καθορίζει, σε συνδυασμό με την ονομαστική τάση του πηνίου, το ονομαστικό ρεύμα του πηνίου. 14) "Απώλειες φορτίου" (P k ): η απορροφούμενη ενεργός ισχύς στην ονομαστική συχνότητα και τη θερμοκρασία αναφοράς που συνδέεται με ένα ζεύγος πηνίων όταν το ονομαστικό ρεύμα (ρεύμα λήψης) ρέει μέσω του ενός ή των περισσότερων ακροδεκτών γραμμής ενός εκ των πηνίων και οι ακροδέκτες των άλλων πηνίων λειτουργούν σε βραχυκύκλωμα με τυχόν άλλα πηνία με ενδιάμεσες λήψεις που συνδέονται με την κύρια λήψη, ενώ τυχόν άλλα πηνία λειτουργούν σε ανοικτό κύκλωμα. 15) "Απώλειες εν κενώ" (P o ): η ενεργός ισχύς που απορροφάται στην ονομαστική συχνότητα όταν ο μετασχηματιστής βρίσκεται υπό τάση και το δευτερεύον κύκλωμα είναι ανοικτό. Η εφαρμοζόμενη τάση είναι η ονομαστική τάση και, αν το ενεργοποιημένο πηνίο έχει ενδιάμεσες λήψεις, συνδέεται με την κύρια λήψη του. 16) "Δείκτης κορυφαίας απόδοσης" (PEI): η μέγιστη τιμή του λόγου της μεταδιδόμενης φαινομενικής ισχύος ενός μετασχηματιστή μείον τις απώλειες ηλεκτρικού ρεύματος, προς τη μεταδιδόμενη φαινομενική ισχύ του μετασχηματιστή. Άρθρο 3 Απαιτήσεις οικολογικού σχεδιασμού Οι μετασχηματιστές μικρής ισχύος, οι μετασχηματιστές μεσαίας ισχύος και οι μετασχηματιστές μεγάλης ισχύος καλύπτουν τις απαιτήσεις οικολογικού σχεδιασμού που καθορίζονται στο παράρτημα I. Άρθρο 4 Αξιολόγηση συμμόρφωσης Η αξιολόγηση της συμμόρφωσης διενεργείται κατ' εφαρμογή της διαδικασίας εσωτερικού ελέγχου σχεδιασμού που αναφέρεται στο παράρτημα IV της οδηγίας 2009/125/ΕΚ ή της διαδικασίας συστήματος διαχείρισης που αναφέρεται στο παράρτημα V της ίδιας οδηγίας. Άρθρο 5 Διαδικασία επαλήθευσης για την εποπτεία της αγοράς Κατά τη διενέργεια των ελέγχων εποπτείας της αγοράς που αναφέρονται στο άρθρο 3 παράγραφος 2 της οδηγίας 2009/125/ΕΚ, οι αρχές των κρατών μελών εφαρμόζουν τη διαδικασία επαλήθευσης που καθορίζεται στο παράρτημα III του παρόντος κανονισμού. Άρθρο 6 Ενδεικτικά κριτήρια συγκριτικής αξιολόγησης Τα ενδεικτικά κριτήρια συγκριτικής αξιολόγησης για τους μετασχηματιστές με τις βέλτιστες επιδόσεις που είναι δυνατές από τεχνολογική άποψη τη στιγμή έκδοσης του παρόντος κανονισμού προσδιορίζονται στο παράρτημα IV. Άρθρο 7 Επανεξέταση Το αργότερο τρία έτη μετά την έναρξη ισχύος του παρόντος κανονισμού, η Επιτροπή θα προβεί στην επανεξέτασή του με βάση την τεχνολογική πρόοδο που θα έχει επιτευχθεί και θα παρουσιάσει τα αποτελέσματα της εν λόγω επανεξέτασης στο φόρουμ διαβούλευσης. Ειδικότερα, στην επανεξέταση θα αξιολογηθούν, τουλάχιστον, τα ακόλουθα θέματα: η δυνατότητα καθορισμού ελάχιστων τιμών του δείκτη κορυφαίας απόδοσης για όλους τους μετασχηματιστές μεσαίας ισχύος, συμπεριλαμβανομένων των μετασχηματιστών με ονομαστική ισχύ χαμηλότερη των 3 150 kVA, η δυνατότητα διαχωρισμού των απωλειών που συνδέονται με τους βασικούς μετασχηματιστές από τις απώλειες που συνδέονται με άλλα στοιχεία που εκτελούν λειτουργίες ρύθμισης τάσης, κατά περίπτωση, η σκοπιμότητα θέσπισης ελάχιστων απαιτήσεων επιδόσεων για μονοφασικούς μετασχηματιστές ισχύος, καθώς και για μικρούς μετασχηματιστές ισχύος, κατά πόσον εξακολουθούν να είναι σκόπιμες οι παραχωρήσεις που χορηγούνται για μετασχηματιστές επί στύλου και για ειδικούς συνδυασμούς τάσεων πηνίου για μετασχηματιστές μεσαίας ισχύος, η δυνατότητα κάλυψης άλλων περιβαλλοντικών επιπτώσεων πέραν της ενέργειας κατά το στάδιο χρήσης. Άρθρο 8 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 21 Μαΐου 2014. Για την Επιτροπή Ο Πρόεδρος José Manuel BARROSO